Sergei Stanishev saħaq li l-Gvern Taljan qed jipprova jipprovoka kriżi diplomatika mal-Gvern Malti waqt li jirrifjuta li jonora l-obbligi tiegħu skont il-liġi internazzjonali Il-President tas-Soċjalisti Ewropej, Sergei Stanishev, faħħar lis-sindki tal-lokalitajiet mal-kosta tan-nofsinhar tal-Italja li qalu li lesti ma jobdux ordnijiet ‘inumani’ mill-mexxejja l-ġodda Taljani. Fi stqarrija, il-Partit Soċjalista fil-Parlament Ewropew appella lill-Gvern Taljan biex ibiddel minnufih fhemtu u jirrispetta l-liġijiet internazzjonali u l-valuri tal-kompassjoni, is-solidarjetà u l-għajnuna umanitarja. Fi kliem il-President tas-Soċjalisti, il-Gvern Taljan qed jipprova jipprovoka kriżi diplomatika mal-Gvern Malti waqt li jirrifjuta li jonora l-obbligi tiegħu skont il-liġi internazzjonali. “Huwa diżgustanti li l-Gvern ġdid Taljan lest ipoġġi f’riskju l-ħajjiet innoċenti ta’ mijiet, fosthom tfal u nisa tqal,” qal Stanishev. “Huwa ironiku l-fatt li koalizzjoni kontra l-Unjoni Ewropea qed tisħaq li l-migrazzjoni hija responsabbilità Ewropea.” Insista li filwaqt li huwa minnu li l-piż tal-immigrazzjoni għandu jinqasam fost il-pajjiżi kollha Ewropej, din il-kwistjoni hija dwar il-ħajja ta’ aktar minn 600 persuna li għandhom bżonn għajnuna urġenti. L-istqarrija ttemm tfaħħar il-politika dwar l-immigrazzjoni li kienet implimentata taħt l-eks Prim Ministru Paolo Gentiloni u l-Ministru għall-Intern Marco Minniti, li filwaqt li naqqsu mill-mewġa tal-immigrazzjoni fl-Italja, qatt ma naqqsu milli jipprovdu l-assistenza umanitarja lil dawn il-persuni. Aqra wkoll: